

**СКУПШТИНА УОС ОСРС**

Дана, 08.09.2024. године

Број: 460/24

**ИЗВОД ИЗ ЗАПИСНИКА**

**са 4. сједнице Скупштине УОС ОСРС**

Сједница је одржана дана 08.09.2024. године (недеља) са почетком у 09:00 часова у сали хотела „Гранд“ Бања Лука.

Присутни: Никола Козић, Драган Гутаљ, Кристина Пантелић-Бабић, Миленко Марић, Зоран Малешевић, Срђан Фуртула, Мирослав Чолић, Срђан Цвијановић, Предраг Пецикоза, Милана Кочић, Небојша Кулиџан, Ивана Половина, Давор Смолић – предсједник НО УОС ОСРС, Горица Дувњак – секретар УОС ОСРС, Срђан Баралић члан УОС ОСРС.

Констатовано да постоји кворум (присутно 12 чланова Скупштине) и да сједница може почети.

На сједници је разматран сљедећи:

**Д Н Е В Н И Р Е Д**

1. Усвајање извода из записника са 3. сједнице Скупштине Удружења одбојкашких судија ОСРС

2. Разматрање и усвајање извјештаја о раду Удружења одбојкашких судија ОСРС за период 2023-2024. године

3. Разматрање и усвајање извјештаја о финансијском пословању за период август 2023. – јул 2024.

4. Финансијски план Удружења одбојкашких судија за период август 2024.године – јул 2025.године

5. Извјештај Надзорног одбора

6. Разрјешење члана Надзорног одбора УОС ОСРС – Јелене Вуковић Зубац

7. Именовање члана Надзорног одбора УОС ОСРС

8. Разно

**Т О К С Ј Е Д Н И Ц Е:**

Предсједник Скупштине УОС ОСРС Н. Козић је поздравио присутне и захвалио им се на присуству сједници. Потом је образложио дневни ред који је једногласно усвојен.

**Ад.1.** Уводне напомене поднио Н. Козић.

Без расправе једногласно усвојен Извод из записника са 3. сједнице Скупштине УОС ОСРС.

**Ад.2.** Уводне напомене поднио Н. Козић. представивши присутнима у кратким цртама Извјештај о раду Удружења за период између двије сједнице Скупштине.

Удружење одбојкашких судија ОСРС је у извјештајном периоду радило у складу са Статутом и другим нормативним актима Удружења, као и актима и захтјевима органа Одбојкашког савеза Републике Српске.

Скупштина Удружења у извјештајном периоду одржала је једну сједницу ( 3. Сједница Скупштине ), на којој се разматрало 10 тачака дневног реда. Позив за сједницу је упућен канцеларији ОС РС и Надзорном одбору Удружења. Обезбјеђена је потпуна јавност рада, а о закључцима и одлукама донијетим на сједници, обавјештени су сви чланови Удружења. На овој сједници усвојен је Извод из записника са 2. сједнице Скупштине Удружења одбојкашких судија ОСРС, усвојен извјештај о раду Удружења одбојкашких судија ОСРС, усвојен извјештај о финансијском пословању за период август 2022. – јул 2023. године, усвојен финансијски план Удружења одбојкашких судија за период август 2023. године – август 2024. године, усвојен извјештај Надзорног одбора.

Предсједништво Удружења у свом саставу ( 5 чланoва ) у извјештајном периоду је одржало 5 сједница, од којих је једна била телефонским путем преко видео позива (онлајн), а на којима су разматране 53 тачaке дневног реда. У оквиру тачака дневног реда Предсједништво УОС ОСРС је:

- организовало допунске семинаре;

- прикупило понуде од осигуравајућих кућа и извршило избор најповољније понуде за осигурање службених лица УОС ОСРС;

- разрјешило и именовало неколицнину предсједника СО и РСО, због иступања из УОС ОСРС,

- донијело одлуку о датуму и мјесту одржавања семинара, тестирању;

- донијело одлуку о чланаринама.

У раду Предсједништва су учествовали предсједник и чланови Комисије за контролу и унапређење суђења, Врховни судија, као и секретар Удружења, а позиви су упућивани канцеларији ОС РС, директору такмичења ОСРС, Надзорном одбору Удружења, као и предсједницима судијских и региналналних судијских одбора у мјестима одржавања сједнице.

На захтјев судијских одбора организовано је 5 испита за звање „одбојкашки судија“ ( Добој, Бања Лука, Бијељина, Брчко, Источно Ново Сарајево ).

У звање „одбојкашки судија“ је проглашено 87 судија из разних мјеста у РС.

УОС ОСРС у овом тренутку има 4 судија са звањем „међународни судија“, 1 судију са звањем „међународни судија одбојке на пијеску“ и 1 судију са звањем „кандидат за међународног судију одбојке на пијеску“.

Међународне судије, чланови нашег Удружења, у континутету суде турнире и утакмице на међународној сцени.

Ове године, до мјесеца септембра, наш међународни судија одбојке на пијеску, Кристина Пантелић Бабић, судила је једно међународно такмичења, U18 European Championship које је одржано у Кашретију (Грузија) од 11. до 14. јула 2024. године. Судила је укупно 23 меча од чега меч за златну медаљу у женској конкуренцији као први судија.

Кандидат за међународног судију одбојке на пијеску Драгана Репић учествовала је на свом првом међународном турниру након положеног курса. Учествовала је на Европским универзитетским играма у које су се одржавале у периоду од 17. до 23. јула у мађарским градовима Дебрецин и Мишколц и успешно добила свој први званични потпис.

Ове сезоне одигран је значајно мали број званичних турнира. Поред тога, у приватној организацији одржано је неколико турнира са међународним учешћем на територији Републике Српске о којима нисмо званично обавјештени, односно нису ангажована нити тражена службена лица УОС ОСРС.

**Такође, као и претходне године, треба истаћи веома велики изазов са којим се УОС ОСРС суочава а то је константни тренд иступања чланова из УОС ОСРС и подношење захтјева за мировање стажа у веома великом броју од стране сужбених лица. Чланови Удружења уложиту огроман труд и ангажман како би се одговорило захтјевима и потребама свих такмичења која се играју под окриљем ОС БиХ и ОС РС.**

Извјештај о раду Удружења одбојкашких судија Републике Српске је једногласно усвојен.

**Ад.3.** Уводне напомене поднијела Г.Дувњак.

Увидом у приходовне ставке може се констатовати да су највећи приходи остварени у јануару 2024. године и они укупно износе 9.048,50 КМ. Ово је и оправдано јер се током тога мјесеца врши уплата чланарине за предстојећу судијску тј. такмичарску годину. У осталим мјесецима приходовне ставке су се кретале од минималних 26,50 КМ (септембар 2023.) до максималних 1.100,00 КМ (новембар 2023.), изузимајући јануар 2024. године.

У расходовне ставке финансијског плана улазили су заједнички трошкови и то:

- канцеларијски трошкови,

- електрична енергија,

- услуге телекома,

- поштарина,

- лична примања ТС,

- књиговодствене услуге

Увидом у расходовне ставке по мјесецима оне су се кретале од 200,64 КМ (септембар 2023.) до 366,22 КМ (јул 2023.). Највећи износ расходовног дијела извјештаја у обрачунском периоду односио се на: лична примања техничког секретара ОСРС која износе 2.027,62 КМ и услуге телекома (504,78 КМ).

Поред заједничких трошкова у расходовне ставке урачунати су и директни трошкови у које спадају: уговор о дјелу, осигурање лица, путни трошкови, судијске мајице и рекламни материјал, угоститељске услуге и чланарина. Највећи износи издвојени у оквиру директних трошкова су: судијске мајице ( субвенција за опрему ) и рекламни материјал (3.807,95 КМ), чланарина (2.000,00 КМ) и путни трошкови (1.824 КМ).

Без расправе једногласно је усвојен Извјештај о финансијском пословању за период август 2023. – јул 2024.године.

**Ад.4.** Уводне напомене поднијела Г.Дувњак.

На основу плана и програма рада УОС ОСРС за 2024. - 2025. годину, планирају се следећи финансијски показатељи пословања Удружења одбојкашких судија Одбојкашког савеза Републике Српске у периоду август 2024. до августа 2025. године: планирани приходи за посматрани период 14.500,00 КМ и планирани расходи 12.650,00 КМ.

У планиране приходе су укључени:

* по Одлуци о годишњој чланарини (висина чланарине по листама за стална такмичења у организацији ОС РС и ОС БиХ) Приходи по основу уплате процента од таксе (10%) и
* Остали приходи Удружења (приходи од суђења малих олимпијских игара, од полагања за судијска звања и др.)

У планиране расходе су укључени:

* устаљени трошкови канцеларије ОСРС (ел.енергија, поштарина, телеком, канцеларијски материјал). С обзиром да дио трошкова у канцеларији ОСРС није могуће разграничити на основу стварног утрошка уз сагласност Предсједништва УОС ОСРС и Предсједништва УОТ ОСРС, УО ОСРС је на сједници одржаној дана 07.02.2007. године утврдио критерије за интерно евидентирање и праћење трошкова који су заједнички (01-26/07),
* књиговодствене услуге (по уговору са Агенцијом која води књиговодствене послове),
* штампање материјала за семинаре и рекламног материјала планирано је по

процјени на основу досадашњих искустава,

* редовно годишње осигурање службених лица од последица незгода,
* као и предходних година (путни трошкови за сједнице Предсједништва и Скупштину, конзумација у вријеме разних одбојкашких скупова, посјете представника других организација и институција и др.). На овим ставкама трошкови су планирани на основу искустава из предходних година.
* лична примања техничког секретара,
* чланарина која се плаћа ОСРС од 2017.године (2.000,00 КМ),
* непланирани трошкови који евентуално искрсну.

К.Пантелић-Бабић је предложила, уколико постоје расположива финансијска средства, да се ангажују контролори на утакмицама Друге лиге РС, како би контролисали судије са Б листе. Приједлог је да се пружи подршка и едукација младим судијама, у смислу да контролори на утакмицама врше анализу суђења и дају описне сугестије, примједбе и похвале без попуњавања званичног Р4 обрасца. Такође, за ово обављање дужности не би био издаван налог од стране ОСРС, већ интерно на нивоу УОС ОСРС. Трошкове обављања ове службене дужности би сносило УОС ОСРС.

У овој дискусији су учествовали: Д.Гутаљ, Н.Козић. С.Баралић, Д.Смолић, Н.Кулиџан, М.Чолић, З.Малешевић и М.Марић.

Д.Гутаљ и Н.Козић сматрају да је ово веома тешко изводљиво.

Предсједништво УОС ОСРС је више пута до сада упућивало иницијативу према ОСРС да се на утакмице Друге лиге РС обавезно делегира делегат-контролор, али безуспјешно.

С.Баралић сматра да је потребно да се ријеши проблем иступања судија из УОС ОСРС. Сматра да се још увијек проналазе ријешења за попуњавање листа али да то није трајно ријешење већ да је потребно да се детектују стварни разлози за иступање из чланства. Ставља се на располагање Предсједништву УОС ОСРС да изврши наведену анализу. К.Пантелић-Бабић ће направити план спровођења контроле судија са Б листе и доставити, док ће детаљну финансијску анализу направити секретар УОС ОСРС.

Без расправе једногласно је усвојен Финансијски план Удружења одбојкашких судија ОСРС за период од августа 2024. године до августа 2025. године.

**Ад.5.** Уводне напомене поднио Д.Смолић.

Утврђено је да укупан приход Удружења од 01.08.2023. до 31.07.2024. године износи **13.827,60 КМ.** У истом временском периоду укупни расходи износили су **12.863,46 КМ**. Стање на подрачуну УОС ОСРС закључно са 31.07.2023. године износи **15.029,87 КМ.** Према достављеном прегледу финансијског стања од стране секретара УОС ОСРС ови износи се у потпуности слажу.

Предсједник НО је констатовао да није било кршења прописа и закона по питању финансијског пословања УОС ОСРС. Увидом у документацију можемо да констатујемо да за све горе наведене трошкове постоји уредна документација: уговори о дјелу, рачуни и путни налози. Предсједништво УОС ОСРС је домаћински, веома одговорно и професионално располагало са средствима у оквиру овог периода. Све одлуке које је доносило Предсједништво су у складу са Статутом УОС ОСРС.

Надзорни одбор се захвалио Секретару УОС ОСРС на расположивости и адекватном пружању информација.

Без расправе једногласно је усвојена информација Надзорног одбора о прегледу финансијског стања УОС за период 01.08.2023. - 31.07.2024. године.

**Ад.6.** Уводне напомене поднио Н.Козић. Предлаже се разрјешење Јелене Вуковић Зубац, члана Надзорног одбора УОС ОСРС, због иступања из УОС ОСРС.

Приједлог једногласно усвојен.

**Ад.7.** Уводне напомене поднио Н.Козић. Према члану 32. Статута УОС ОСРС, Предсједник УОС ОСРС даје приједлог за новог члана Надзорног одбора УОС ОСРС. Предлаже се за попуну упражњеног мјеста члана Надзорног одбора Дејан Кебара из Фоче.

Приједлог једногласно усвојен.

**Ад.8.** Под тачком разно покренута је тема делегирања свих питања која имају чланови УОС ОСРС. УОС ОСРС стоји на располагању свим члановима за сва питања и приједлоге. Потребно је упутити питања на правом мјесту и у право вријеме, те ће на све упите, као и до сада, одговор дати надлежни орган УОС ОСРС. Посебан разлог за покретање ове теме је понашање колеге Давора Смолића приликом првог дана семинара, на теми *Анализа обављања контролорске дужности у такмичарској сезони 2023/2024*.

Д.Смолић се извинио, иако сматра да је у потпуности у праву и да су сугестије које је упутио на рад контролора сасвим на мјесту.

Након дуже дискусије у којој су учествовали сви присутни, и одузете ријечи Давору Смолићу, од стране Предсједавајућег Скупштином, изречена му је и опомена. Након поновног понашања супротног начелима спортског духа и морала, Предсједник УОС ОСРС је одстранио Давора Смолића са сједнице Скупштине.

Наглашено је да је овакво понашање недопустиво и да ће се у будућем раду строго санкционисати.

Сједница је завршила са радом у 10:30 часова. Нова сједница није заказана.

Извод сачинила

Горица Дувњак, с.р.